《读四家诗选四首 其四 太白》
宋代·李纲

谪仙乃天人，薄游人间世。词章号俊逸，迈往有英气。

明皇重其名，召见如绮季。万乘尚僚友，公卿何介蒂。

脱靴使将军，故自非因醉。乞身归旧隐，来去同一戏。

沈吟紫芝歌，缅邈青霞志。笑著宫锦袍，江山聊傲睨。

肯从永王璘，此事不须洗。垂天赋大鹏，端为真隐子。

神游八极表，捉月初不死。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。